Accidentare gravă pentru Andy Murray. Va sta mult timp departe de terenul de tenis
Tenismanul britanic Andy Murray, fostul lider al clasamentului ATP, va fi indisponibil pentru o lungă perioadă după ce a suferit o gravă accidentare la gleznă, în timpul meciului pierdut duminică în turul al treilea al turneului ATP Masters 1.000 de la Miami (SUA), informează AFP.
Murray a părăsit terenul acuzând dureri puternice, la finalul partidei cu cehul Tomas Machac, care s-a impus în trei seturi: 5-7, 7-5, 7-6 (7/5).
Deşi a continuat să joace şi a fost iniţial optimist în privinţa gleznei, scoţianul, aflat în prezent pe locul 62 în ierarhia mondială, a declarat luni că a suferit o ruptură completă a ligamentului talofibular anterior şi o ruptură aproape completă a ligamentului calcaneofibular.
"O să mă duc la un specialist în glezne, după ce mă întorc (acasă), pentru a-mi da seama de următorii paşi. Este de la sine înţeles că aşa ceva este dificil de primit şi că voi fi indisponibil pentru o perioadă lungă de timp", a precizat Murray pe Instagram.
Andy Murray, care va împlini 37 de ani în luna mai, s-a confruntat cu numeroase leziuni începând din 2017, fiindu-i montată o proteză metalică la şold în 2019. El a anunţat deja că se va retrage din activitate în acest sezon.
Dacă se va recupera la timp, este probabil ca medaliatul cu aur la simplu la JO din 2012 (Londra) şi 2016 (Rio) să participe la Jocurile Olimpice de la Paris, imediat după turneul de la Wimbledon, pe care l-a câştigat de două ori, înainte de a încheia o carieră profesionistă începută în 2005.